Απόφαση της Επιτροπής

της 30ής Μαρτίου 2000

περί εγκρίσεως του κοινοτικού πλαισίου στήριξης για τις κοινοτικές διαρθρωτικές παρεμβάσεις στις περιφέρειες οι οποίες υπάγονται στο στόχο αριθ. 1 και απολαύουν μεταβατικής στήριξης δυνάμει του στόχου αριθ. 1 στην Πορτογαλία

[κοινοποιηθείσα υπό τον αριθμό Ε(2000) 762]

(Το κείμενο στην πορτογαλική γλώσσα είναι το μόνο αυθεντικό)

(2002/554/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία(1), και ιδίως το άρθρο 15 παράγραφος 4,

Μετά από διαβούλευση με την επιτροπή ανάπτυξης και ανασυγκρότησης των περιφερειών, την επιτροπή που προβλέπεται στο άρθρο 147 της συνθήκης, την επιτροπή γεωργικών διαρθρώσεων και αγροτικής ανάπτυξης και την επιτροπή του τομέα της αλιείας και της υδατοκαλλιέργειας,

Εκτιμώντας τα ακόλουθα:

(1) Ο κανονισμός (ΕΚ) αριθ. 1260/1999 ορίζει στον τίτλο II, στα άρθρα 13 και επόμενα, τους όρους εκπόνησης και υλοποίησης των κοινοτικών πλαισίων στήριξης.

(2) Το άρθρο 15 παράγραφοι 1 και 2 του κανονισμού (ΕΚ) αριθ. 1260/1999 προβλέπει ότι το κράτος μέλος υποβάλλει στην Επιτροπή, μετά από διαβούλευση με τους εταίρους που αναφέρονται στο άρθρο 8 του ιδίου κανονισμού, ένα αναπτυξιακό πρόγραμμα του οποίου το περιεχόμενο διευκρινίζεται στο άρθρο 16 του ανωτέρω κανονισμού.

(3) Δυνάμει του άρθρου 15 παράγραφος 4 του κανονισμού (ΕΚ) αριθ. 1260/1999, η Επιτροπή, με βάση τα σχέδια περιφερειακής ανάπτυξης που υποβάλλονται από τα κράτη μέλη, στο πλαίσιο της εταιρικής σχέσης όπως ορίζεται στο άρθρο 8 του ιδίου κανονισμού και σε συμφωνία με το οικείο κράτος μέλος, λαμβάνει απόφαση σχετικά με κοινοτικά πλαίσια στήριξης για τις κοινοτικές διαρθρωτικές παρεμβάσεις.

(4) Η πορτογαλική κυβέρνηση υπέβαλε στην Επιτροπή, στις 13 Οκτωβρίου 1999, ένα σχέδιο περιφερειακής ανάπτυξης για τις πορτογαλικές περιφέρειες (Norte, Centro, Alentejo, Algarve, Açores και Madeira) οι οποίες υπάγονται στο στόχο αριθ. 1 σύμφωνα με το άρθρο 3 παράγραφος 1 του κανονισμού (ΕΚ) αριθ. 1260/1999, και για την περιφέρεια Lisboa e Vale do Tejo η οποία απολαύει μεταβατικής στήριξης δυνάμει του στόχου αριθ. 1, σύμφωνα με το άρθρο 6 παράγραφος 1 πρώτο και δεύτερο εδάφιο, του εν λόγω κανονισμού. Το σχέδιο αυτό περιλαμβάνει τα στοιχεία τα οποία αναφέρονται στο άρθρο 16 του ανωτέρω κανονισμού, και ιδίως την περιγραφή των επιλεγέντων αξόνων προτεραιότητας, καθώς και τις πληροφορίες για τη χρηματοδοτική συμμετοχή του Ευρωπαϊκού Ταμείου Περιφερειακής Ανάπτυξης (ΕΤΠΑ), του Ευρωπαϊκού Κοινωνικού Ταμείου (ΕΚΤ), του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Προσανατολισμού, του χρηματοδοτικού μέσου προσανατολισμού της αλιείας (ΧΜΠΑ), του Ταμείου Συνοχής, της Ευρωπαϊκής Τράπεζας Επενδύσεων (ΕΤΕπ) και των λοιπών χρηματοδοτικών μέσων για την υλοποίηση του σχεδίου.

(5) Το κοινοτικό πλαίσιο στήριξης καταρτίστηκε σε συμφωνία με το οικείο κράτος μέλος στο πλαίσιο της εταιρικής σχέσης.

(6) Η Επιτροπή βεβαιώθηκε ότι το κοινοτικό πλαίσιο στήριξης καταρτίστηκε σύμφωνα με την αρχή της προσθετικότητας.

(7) Σύμφωνα με το άρθρο 10 του κανονισμού (ΕΚ) αριθ. 1260/1999, η Επιτροπή και το κράτος μέλος καλούνται να εξασφαλίσουν, τηρώντας την αρχή της εταιρικής σχέσης, το συντονισμό μεταξύ των παρεμβάσεων των διαφόρων ταμείων και εκείνων της ΕΤΕπ και των λοιπών υφιστάμενων χρηματοδοτικών μέσων.

(8) Η ΕΤΕπ έχει συμπράξει στην εκπόνηση του κοινοτικού πλαισίου στήριξης σύμφωνα με τις διατάξεις του άρθρου 15 παράγραφος 4 του κανονισμού (ΕΚ) αριθ. 1260/1999. Δήλωσε ότι είναι διατεθειμένη να συμβάλει στην υλοποίηση αυτού του προγράμματος επί τη βάσει των προβλεπόμενων ποσών των δανείων που αναφέρονται στην παρούσα απόφαση και σύμφωνα με τις καταστατικές ρυθμίσεις που την διέπουν.

(9) Η χρηματοδοτική συμμετοχή της Κοινότητας για το σύνολο της περιόδου προγραμματισμού καθώς και η ετήσια κατανομή της εκφράζονται σε ευρώ. Η ετήσια κατανομή πρέπει να συμβιβάζεται με τις ισχύουσες δημοσιονομικές προοπτικές. Σύμφωνα με το άρθρο 7 παράγραφος 7 του κανονισμού (ΕΚ) αριθ. 1260/1999, η χρηματοδοτική συμμετοχή της Κοινότητας έχει ήδη αποτελέσει αντικείμενο ετήσιας τιμαριθμικής προσαρμογής κατά 2 %. Η συμμετοχή αυτή μπορεί να επανεξετασθεί στο μεσοδιάστημα της περιόδου προγραμματισμού και όχι αργότερα από τις 31 Μαρτίου 2004, ώστε να ληφθούν συγχρόνως υπόψη η πραγματική εξέλιξη του τιμαρίθμου και η κατανομή του αποθεματικού επιδόσεων, σύμφωνα με το άρθρο 7 παράγραφος 7 και το άρθρο 44 παράγραφος 2 του κανονισμού (ΕΚ) αριθ. 1260/1999.

(10) Προκειμένου να ληφθεί υπόψη ο πραγματικός ρυθμός υλοποίησης των αξόνων προτεραιότητας του παρόντος κοινοτικού πλαισίου στήριξης, πρέπει να υπάρχει δυνατότητα αναπροσαρμογής της κατανομής των ποσών μεταξύ των αξόνων προτεραιότητας, σε συμφωνία με το οικείο κράτος μέλος, συναρτήσει των αναγκών και εντός προκαθορισμένων ορίων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το κοινοτικό πλαίσιο στήριξης για τις κοινοτικές διαρθρωτικές παρεμβάσεις στις πορτογαλικές περιφέρειες (Norte, Centro, Alentejo, Algarve, Açores και Madeira) οι οποίες υπάγονται στο στόχο αριθ. 1, και στην περιφέρεια Lisboa e Vale do Tejo, η οποία απολαύει μεταβατικής στήριξης δυνάμει του στόχου αριθ. 1 σύμφωνα με το άρθρο 6 παράγραφος 1 του κανονισμού (ΕΚ) αριθ. 1260/1999, για την περίοδο από την 1η Ιανουαρίου 2000 έως τις 31 Δεκεμβρίου 2006.

Άρθρο 2

1. Σύμφωνα με το άρθρο 17 του κανονισμού (ΕΚ) αριθ. 1260/1999, το κοινοτικό πλαίσιο στήριξης περιλαμβάνει τα ακόλουθα στοιχεία:

α) τους άξονες προτεραιότητας που επιλέγονται για τη δράση των κοινοτικών διαρθρωτικών ταμείων από κοινού με το κράτος μέλος, τους ποσοτικοποιημένους ειδικούς στόχους τους, την εκ των προτέρων αξιολόγηση των αναμενόμενων επιπτώσεών τους και τη συνεκτικότητα των αξόνων προτεραιότητας με τις οικονομικές, κοινωνικές και περιφερειακές πολιτικές, καθώς και τη στρατηγική για την απασχόληση που ακολουθείται στην Πορτογαλία.

Οι άξονες προτεραιότητας είναι οι ακόλουθοι:

1. Αναβάθμιση των προσόντων του πορτογαλικού πληθυσμού, προώθηση της απασχόλησης και της κοινωνικής συνοχής

2. Αλλαγή του παραγωγικού σχήματος προσαρμόζοντάς το στις δραστηριότητες του μέλλοντος

3. Ενίσχυση της αξίας του τοπικού εδάφους και της γεωοικονομικής θέσης της χώρας

4. Προώθηση της φειφόρου ανάπτυξης των περιφερειών και της εθνικής συνοχής

β) μια συνοπτική περιγραφή των προς εφαρμογή επιχειρησιακών προγραμμάτων, συμπεριλαμβανομένων ιδίως των ειδικών στόχων και των επιλεγέντων αξόνων προτεραιότητας·

γ) το ενδεικτικό σχέδιο χρηματοδότησης που προσδιορίζει, για κάθε άξονα προτεραιότητας και για κάθε έτος, το ύψος των συνολικών κονδυλίων που προβλέπονται για τη συμμετοχή των διαφόρων ταμείων, της ΕΤΕπ κατά περίπτωση, και των λοιπών χρηματοδοτικών μέσων, συμπεριλαμβανομένου του συνολικού ποσού των δημόσιων επιλέξιμων χρηματοδοτήσεων και των κατ' εκτίμηση ιδιωτικών χρηματοδοτήσεων της Πορτογαλίας. Στο σχέδιο χρηματοδότησης αναγράφονται χωριστά οι πιστώσεις που προβλέπονται για την περιφέρεια Lisboa e Vale do Tejo, η οποία απολαύει μεταβατικής στήριξης δυνάμει του στόχου αριθ. 1.

Η συνολική συμμετοχή των ταμείων που προβλέπεται ετησίως για το κοινοτικό πλαίσιο στήριξης, συμβιβάζεται με τις εφαρμοστέες δημοσιονομικές προοπτικές·

δ) τις διατάξεις εφαρμογής του κοινοτικού πλαισίου στήριξης, οι οποίες περιλαμβάνουν την υπόδειξη της διαχειριστικής αρχής και τις διατάξεις για τη συμμετοχή των εταίρων στις επιτροπές παρακολούθησης·

ε) την εκ των προτέρων επαλήθευση της τήρησης της προσθετικότητας και τις πληροφορίες όσον αφορά τη διαφάνεια των χρηματικών ροών·

στ) τις πληροφορίες σχετικά με τις αναγκαίες πιστώσεις για την προπαρασκευή, την παρακολούθηση και την αξιολόγηση του κοινοτικού πλαισίου στήριξης και των επιχειρησιακών προγραμμάτων.

2. Στο ενδεικτικό σχέδιο χρηματοδότησης ορίζεται το συνολικό κόστος των αξόνων προτεραιότητας που έχουν επιλεγεί για την από κοινού δράση της Κοινότητας και του οικείου κράτους μέλους, που ανέρχεται σε 42199703000 ευρώ για το σύνολο της περιόδου, καθώς επίσης και τα συνολικά κονδύλια που προβλέπονται για τη συμμετοχή των διαρθρωτικών ταμείων, που ανέρχονται σε 20535000000 ευρώ.

Η προκύπτουσα ανάγκη εθνικής χρηματοδότησης ανέρχεται σε 12264992000 ευρώ για το δημόσιο τομέα και σε 9399711000 ευρώ για τον ιδιωτικό, δύναται δε εν μέρει να καλυφθεί με προσφυγή σε κοινοτικά δάνεια από την Ευρωπαϊκή Τράπεζα Επενδύσεων και τα λοιπά δανειοδοτικά μέσα. Ενδεικτικώς, αναφέρεται ότι τα δάνεια της ΕΤΕπ μπορούν να φθάσουν σε ποσό που εκτιμάται από τις πορτογαλικές αρχές σε 1427559000 ευρώ.

Ενδεικτικώς, αναφέρεται ότι η προβλεπόμενη κατανομή του συνόλου της διαθέσιμης κοινοτικής συμμετοχής μεταξύ των διαρθρωτικών ταμείων είναι η ακόλουθη:

- ΕΤΠΑ: 13295722000 ευρώ,

- ΕΚΤ: 4720947000 ευρώ,

- ΕΓΤΠΕ, τμήμα Προσανατολισμού: 2283516000 ευρώ,

- ΧΜΠΑ: 234815000 ευρώ.

Ενδεικτικώς, επίσης, αναφέρεται ότι η προβλεπόμενη συνδρομή του Ταμείου Συνοχής που προστίθεται στην αντίστοιχη των διαρθρωτικών ταμείων, ανέρχεται σε 3299436000 ευρώ, διαμορφώνοντας τοιουτοτρόπως το ποσό της συνολικής συμμετοχής των διαρθρωτικών ταμείων και του Ταμείου Συνοχής σε 23834436000 ευρώ για την περίοδο από το 2000 έως το 2006.

3. Kατά την εκτέλεση του σχεδίου χρηματοδότησης, το ποσό (για ολόκληρη την περίοδο προγραμματισμού) του συνολικού κόστους ή της συμμετοχής των ταμείων σχετικά με έναν άξονα προτεραιότητας μπορεί να αναπροσαρμοσθεί, σε συμφωνία με το κράτος μέλος, κατά ποσοστό 25 % κατ' ανώτατο όριο της συνολικής συμμετοχής των ταμείων στο ενιαίο έγγραφο προγραμματισμού ή κατά υψηλότερο ποσοστό, υπό τον όρο ότι το ποσό δεν είναι μεγαλύτερο από 60 εκατομμύρια ευρώ, εφόσον δεν υπερβαίνει τη συνολική συμμετοχή των ταμείων, που αναφέρεται στην παράγραφο 1.

Άρθρο 3

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 30 Μαρτίου 2000.

Για την Επιτροπή

Michel Barnier

Μέλος της Επιτροπής

(1) ΕΕ L 161 της 26.6.1999, σ. 1.